вицове за Ловци
Един печен ловец решил да обучава някакъв новак в тънкостите на авджилъка. Отначало му казал строго:
- Отваряй си очите на четири, момче! Ако искаш да се отракаш в това начинание - трябва да си страшно наблюдателен. Ще направим следното. Ти върви напред, а пък аз ще те следя как реагираш.
Другият кимнал:
- Добре! Ще се постарая!
Двамата тръгнали из горската пътека. След малко ветеранът прошепнал:
- Видя ли това?
Другият отвърнал объркано:
- Кое?
Старият ловец въздъхнал;
- Една яребица прелетя покрай онова дърво!
Екипът продължил по маршрута:
- Видя ли това?
- Кое?
- Един заек изскочи от оня храст! Нищо не става от теб, момче!
След има-няма пет минути, печеният ловец прошепнал:
- Видя ли това?
На младока му станало неудобно да се излага непрекъснато. За това отговорил:
- Да, бе, да! Това вече - много добре го видях!
Ветеранът попитал учудено:
- Е, като го видя - защо стъпи право в него?!